กฎกระทรวงกฎกระทรวงฉบับที่46 (พ.ศ. 2537)ออกตามความในพระราชบัญญัติการขนส่งทางบกพ.ศ.2522--------------- อาศัยอำนาจตามความในมาตรา7 และมาตรา 56 วรรคสอง แห่งพระราชบัญญัติการขนส่งทางบก พ.ศ. 2522 และมาตรา 52แห่งพระราชบัญญัติการขนส่งทางบก พ.ศ. 2522 ซึ่งแก้ไขเพิ่มเติมโดยพระราชบัญญัติการขนส่งทางบก (ฉบับที่ 5) พ.ศ. 2535รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้ ข้อ1 ให้ยกเลิกกฎกระทรวง ฉบับที่ 21(พ.ศ. 2526) ออกตามความในพระราชบัญญัติการขนส่งทางบก พ.ศ. 2522 ข้อ2 ในกฎกระทรวงนี้ "ผู้ได้รับใบอนุญาตประกอบการขนส่ง"หมายความว่า ผู้ซึ่งได้รับใบอนุญาตประกอบการขนส่ง ดังต่อไปนี้ (1)ผู้ได้รับใบอนุญาตประกอบการขนส่งประจำทาง (2)ผู้ได้รับใบอนุญาตประกอบการขนส่งไม่ประจำทาง (3)ผู้ได้รับใบอนุญาตประกอบการขนส่งโดยรถขนาดเล็ก และ (4)ผู้ได้รับใบอนุญาตประกอบการขนส่งส่วนบุคคล ข้อ3 การวางหลักทรัพย์สำหรับการชดใช้ค่าเสียหายที่เป็นค่าใช้จ่ายเบื้องต้นเพื่อประกันความเสียหายอันเกิดแก่ชีวิตหรือร่างกายของบุคคลภายนอกตามมาตรา52 ให้ผู้ได้รับใบอนุญาตประกอบการขนส่งยื่นคำขอตามแบบที่กรมการขนส่งทางบกกำหนดพร้อมด้วยหลักทรัพย์ต่อนายทะเบียนกลางภายในสิบห้าวันนับแต่วันที่ได้รับใบอนุญาตประกอบการขนส่ง หลักทรัพย์ตามวรรคหนึ่งจะเป็นเงินสดพันธบัตรรัฐบาลไทย หรือสัญญาประกันภัยและกรมธรรม์ประกันภัย ก็ได้ ข้อ4ในกรณีที่ผู้ได้รับใบอนุญาตประกอบการขนส่งใช้เงินสดหรือพันธบัตรรัฐบาลไทยอย่างใดอย่างหนึ่งหรือทั้งสองอย่างรวมกันวางเป็นหลักทรัพย์จำนวนหรือมูลค่าของหลักทรัพย์ดังกล่าว ให้กำหนดไว้ดังนี้ (1)ผู้ได้รับใบอนุญาตประกอบการขนส่งประจำทาง ผู้ได้รับใบอนุญาตประกอบการขนส่งไม่ประจำทางและผู้ได้รับใบอนุญาตประกอบการขนส่งส่วนบุคคลต้องวางหลักทรัพย์มีจำนวนหรือมูลค่าสามหมื่นบาทสำหรับรถคันที่หนึ่งและคันละห้าร้อยบาทสำหรับรถคันต่อ ๆ ไป แต่เมื่อรวมกันแล้วทั้งหมดไม่เกินสามแสนบาท (2)ผู้ได้รับใบอนุญาตประกอบการขนส่งโดยรถขนาดเล็ก ต้องวางหลักทรัพย์มีจำนวนหรือมูลค่าสามหมื่นบาทสำหรับรถคันที่หนึ่งและคันละสองร้อยบาทสำหรับรถคันต่อ ๆ ไป แต่เมื่อรวมกันแล้วทั้งหมดไม่เกินสองแสนบาท ข้อ5พันธบัตรรัฐบาลไทยที่ผู้ได้รับใบอนุญาตประกอบการขนส่งใช้วางเป็นหลักทรัพย์ต้องเป็นชนิดที่ขายคืนได้ก่อนครบกำหนดชำระต้นเงินและผู้วางหลักทรัพย์ต้องโอนกรรมสิทธิ์ให้แก่กรมการขนส่งทางบก ส่วนผลประโยชน์อันเกิดจากพันธบัตรนั้นกรมการขนส่งทางบกจะมอบให้แก่ผู้วางหลักทรัพย์ ข้อ6ในกรณีที่ผู้ได้รับใบอนุญาตประกอบการขนส่งใช้สัญญาประกันภัยและกรมธรรม์ประกันภัยวางเป็นหลักทรัพย์สัญญาประกันภัยและกรมธรรม์ประกันภัยนั้นต้องทำกับบริษัทประกันภัยที่นายทะเบียนกลางให้ความเห็นชอบและมีผู้ได้รับใบอนุญาตประกอบการขนส่งเป็นผู้เอาประกัน โดยให้บุคคลภายนอกผู้ได้รับความเสียหายเนื่องจากการขนส่งของตนเป็นผู้รับประโยชน์ ข้อ7สัญญาประกันภัยและกรมธรรม์ประกันภัยตามข้อ 6 จะต้องมีความคุ้มครองไม่น้อยกว่าสามสิบวันนับแต่วันที่ได้นำมาใช้วางเป็นหลักทรัพย์และผู้ได้รับใบอนุญาตประกอบการขนส่งต้องเอาประกันภัยความเสียหายแก่ชีวิตและร่างกายของบุคคลภายนอกเนื่องจากการขนส่งโดยรถของตนที่ใช้ในการขนส่งแต่ละคันดังนี้ (1)ความเสียหายแก่ชีวิตหรือร่างกายในวงเงินไม่ต่ำกว่าห้าหมื่นบาทสำหรับการชดใช้ค่าเสียหายต่อหนึ่งคนในแต่ละครั้ง และ (2)ความเสียหายแก่ชีวิตหรือร่างกายในวงเงินไม่ต่ำกว่าห้าล้านบาทสำหรับการชดใช้ค่าเสียหายในแต่ละครั้ง ข้อ8ในกรณีที่ผู้ได้รับใบอนุญาตประกอบการขนส่งได้จัดให้มีการประกันภัยตามกฎหมายว่าด้วยการคุ้มครองผู้ประสบภัยจากรถสำหรับรถคันใดไว้แล้วผู้ได้รับใบอนุญาตประกอบการขนส่งจะนำสัญญาประกันภัยและกรมธรรม์ประกันภัยดังกล่าวมาใช้วางเป็นหลักทรัพย์ก็ได้ถ้าปรากฏว่าบริษัทประกันภัยนั้นเป็นบริษัทประกันภัยที่นายทะเบียนกลางให้ความเห็นชอบและการเอาประกันความเสียหายตามสัญญาประกันภัยและกรมธรรม์ประกันภัยนั้นไม่น้อยไปกว่าที่กำหนดไว้ในข้อ7 ข้อ9ให้ผู้ได้รับใบอนุญาตประกอบการขนส่งซึ่งประสงค์จะใช้สัญญาประกันภัยและกรมธรรม์ประกันภัยวางเป็นหลักทรัพย์ใช้สำเนาสัญญาประกันภัยและกรมธรรม์ประกันภัยเป็นหลักฐาน โดยจะต้องนำต้นฉบับของสัญญาประกันภัยและกรมธรรม์ประกันภัยดังกล่าวมาแสดงต่อนายทะเบียนด้วย ข้อ10ในกรณีที่ผู้ได้รับใบอนุญาตประกอบการขนส่งได้วางหลักทรัพย์ไว้แล้ว และต่อมาประสงค์จะนำหลักทรัพย์อย่างอื่นตามข้อ 3 วรรคสองมาวางแทนหลักทรัพย์เดิม ให้ผู้ได้รับใบอนุญาตประกอบการขนส่งยื่นคำขอตามแบบที่กรมการขนส่งทางบกกำหนดพร้อมด้วยหลักทรัพย์ที่ประสงค์จะนำมาวางแทนหลักทรัพย์เดิมนั้น ข้อ11ค่าใช้จ่ายเบื้องต้นที่ผู้ได้รับใบอนุญาตประกอบการขนส่งจะต้องจ่ายให้แก่ผู้เสียหายหรือทายาท ให้จ่ายตามอัตราดังต่อไปนี้ (1)ในกรณีที่ผู้เสียหายมิได้ถึงแก่ความตาย ให้จ่ายค่ารักษาพยาบาลรวมทั้งค่าใช้จ่ายอื่นๆระหว่างการรักษาพยาบาลตามจำนวนเงินที่ผู้เสียหายได้แสดงหลักฐานการใช้จ่ายไปจริงแต่ทั้งนี้ไม่เกินหนึ่งหมื่นบาท (2)ในกรณีที่ผู้เสียหายถึงแก่ความตายในทันที ให้จ่ายค่าปลงศพแก่ทายาทจำนวนหนึ่งหมื่นบาท (3)ในกรณีที่ผู้เสียหายมิได้ถึงแก่ความตายในทันทีให้จ่ายค่ารักษาพยาบาลรวมทั้งค่าใช้จ่ายอื่น ๆ ระหว่างการรักษาพยาบาลตาม (1) และค่าปลงศพตาม (2) ให้ไว้ณ วันที่ 29 เมษายน พ.ศ. 2537 จรัส พั้วช่วย รัฐมนตรีช่วยว่าการกระทรวงคมนาคม ปฏิบัติราชการแทนรัฐมนตรีว่าการกระทรวงคมนาคม--------------------------------------------------------------------------------------------------------------------หมายเหตุ:-เหตุผลในการประกาศใช้กฎกระทรวงฉบับนี้ คือโดยที่ปัจจุบันผู้ได้รับใบอนุญาตประกอบการขนส่งส่วนบุคคลจำนวนมากได้ใช้รถของตนในการขนส่งวัตถุอันตรายซึ่งหากเกิดอุบัติเหตุขึ้นก็อาจก่อให้เกิดความเสียหายเป็นจำนวนมากได้ ประกอบกับมาตรา 52 วรรคหนึ่งแห่งพระราชบัญญัติการขนส่งทางบก พ.ศ. 2522 ซึ่งแก้ไขเพิ่มเติมโดยพระราชบัญญัติการขนส่งทางบก(ฉบับที่ 5) พ.ศ. 2535 ได้กำหนดให้ผู้ได้รับใบอนุญาตประกอบการขนส่งส่วนบุคคลต้องวางหลักทรัพย์เพื่อประกันความเสียหายอันเกิดแก่ชีวิตหรือร่างกายของบุคคลภายนอกซึ่งตนรับผิดชอบเนื่องจากการขนส่งของตนและกำหนดให้ผู้ได้รับใบอนุญาตประกอบการขนส่งนำสัญญาประกันภัยและกรมธรรม์ประกันภัยซึ่งทำกับบริษัทประกันภัยที่นายทะเบียนกลางให้ความเห็นชอบมาวางเป็นหลักทรัพย์ได้อีกกรณีหนึ่งด้วยสมควรปรับปรุงหลักเกณฑ์ วิธีการ และจำนวนหรือมูลค่าของหลักทรัพย์ตามที่กำหนดไว้ในกฎกระทรวง ฉบับที่21 (พ.ศ. 2526) ออกตามความในพระราชบัญญัติการขนส่งทางบก พ.ศ. 2522 เพื่อให้เหมาะสมและมีประสิทธิภาพยิ่งขึ้น จึงจำเป็นต้องออกกฎกระทรวงนี้[รก.2537/15ก/14/13 พฤษภาคม 2537]